Max du Preez verlaat mediagroep na verskoning oor Zuma-rubriekMax du Preez. Foto: Twitter “Ek het my verbintenis met die Independent Media-groep beëindig en sal nie langer ŉ weeklikse rubriek vir hulle koerante skryf nie,” het Du Preez op sy Facebook-blad aangekondig. Hy het ook ŉ afskrif op Facebook geplaas van ŉ brief wat hy aan Karima Brown, uitvoerende redakteur van Independent Media, gestuur het. Du Preez het in die brief gesê die maatskappy het die verskoning gepubliseer om Zuma en die ANC tevrede te stel. “Julle het nie eers die ordentlikheid gehad om vooraf vir my die verskoning te stuur of my in te lig dat dit gepubliseer gaan word nie. Ek het gedink my verduideliking sou julle oorreed het dat ŉ verskoning in die geval ŉ bespotting sou wees,” het hy in die brief geskryf. “Ek skryf ŉ rubriek vir ŉ groep met ŉ leierskap wat ek nie meer respekteer nie. Ek voel besmet weens my verbinding met die Independent Media-groep. Dit is tyd om weer te vertrek. Ek sal my eie verlede verraai as ek dit nie doen nie. Ek sal nie langer ‘n rubriek vir julle skryf nie.” Du Preez se rubriek is op 30 Desember gepubliseer en was getiteld: “Zuma – SA’s one-man wrecking ball”. In die rubriek het Du Preez gesê die Suid-Afrikaanse Inkomstediens en die Valke is die “nuutste slagoffers” van Zuma se “sloping van die demokrasie”. “Die verwoesting wat deur Zuma veroorsaak is sal jare neem om te herbou, selfs al sou hy môre sy amp verlaat.” Die presidensie het die rubriek as “rassisties en verstommend” beskryf. “Die stuk getuig van vooroordeel en rassisme gegewe die wyse waarop mnr Du Preez die president beskryf het.” Du Preez het ook in sy brief aan die Independent Media-groep verwys na foto’s van Brown en Vukani Mde, die groep se redakteur oor opinie en ontleding, waar hulle ANC-klere aangehad het tydens die party se 103de verjaarsdagvieringe Saterdag.